**О б р а з л о ж е њ е**

Правни основ за доношење Одлуке о држању домаћих животиња и кућних љубимаца на територији Града Ниша садржан је у члану 54. став 2. Закона о добробити животиња ("Службени гласник РС", број 41/2009), члану 20. и 66. Закона о локалној самоуправи ("Службени гласник РС", број 129/2007, 83/2014 – др.закон, 101/2016 – др.закон и 47/2018) и члану 37. Статута Града Ниша ("Службени лист Града Ниша", бр. 88/2008, 143/2016 и 18/2019).

Одредбом члана 20. Закона о локалној самоуправи ("Службени гласник РС", број 129/2007, 83/2014 – др.закон, 101/2016 – др.закон и 47/2018) којом се уређује надлежност општине, односно Града, као јединице локалне самоуправе, у тачки 15.) прописано је да општина преко својих органа, обавља и друге послове од локалног значаја одређене законом (нпр. у областима одбране, заштите и спасавања, заштите од пожара, омладинске политике, зоохигијене и др.), као и послове од непосредног интереса за грађане, у скаду са Уставом, законом и статутом. С обзиром да држање домаћих животиња и кућних љубимаца на подручју Града утиче на многобројне сегменте живота у локалној заједници (нпр. услови и квалитет становања, кућни ред и др.), Град је надлежан да ближе уреди услове и начин држања и заштите ових животиња у складу са прописима који регулишу ову материју.

Чланом 54. став 2. Закона о добробити животиња ("Службени гласник РС", број 41/2009) прописано је да органи јединице локалне самоуправе прописују место и начин извођења кућних љубимаца, а нарочито паса и мачака на јавне површине.

Сходно члану 37. Статута Града Ниша („Службени лист Града Ниша“, број 88/2008, 143/2016 и 18/2019), Скупштина Града Ниша доноси наведене прописе у складу са законом.

Имајући у виду наведено, нацртом Одлуке о држању домаћих животиња и кућних љубимаца на територији Града Ниша уређују се места и простори у којима се могу држати домаће животиње и кућни љубимци у некомерцијалне сврхе, место и начин извођења кућних љубимаца, а нарочито паса и мачака на јавне површине, надзор над применом ове одлуке, као и казнене одредбе. Овом одлуком прописано је, између осталог, да је држалац животиње обавезан да држи животињу на начин којим не угрожава њену добробит, да јој обезбеди адекватан смештај, неопходну негу, правилну исхрану, одговарајуће хигијенско-санитарне услове простора у ком борави и одговарајућу здравствену заштиту.

Предложеном одлуком обавезане су Скупштине градских општина да својим актом ближе одреде места, односно делове подручја градске општине у којима се могу држати домаће животиње, као и да ставе ван снаге акта којима су уредиле држање домаћих животиња и кућних љубимаца на својој територији у року од три месеца од дана ступања на снагу ове одлуке. Држаоци домаћих животиња и кућних љубимаца дужни су да држање животиња ускладе са одредбама ове одлуке у року од три месеца од дана почетка примене.

На наведени нацрт Одлуке прибављено је и мишљење Градске управе за органе Града и грађанска стања, број 360-1 /2021-08 од 10.03.2021. године.

ГРАДСКА УПРАВА ЗА КОМУНАЛНЕ ДЕЛАТНОСТИ

И ИНСПЕКЦИЈСКЕ ПОСЛОВЕ

В. Д. НАЧЕЛНИКА

Снежана Јовановић